Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2021/C 82/13)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Queso Tetilla“/„Queixo Tetilla“

EU št.: PDO-ES-0088-AM02 – 16.9.2020

ZOP (X) ZGO ( )

1. Ime

„Queso Tetilla“/„Queixo Tetilla“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir, proizveden iz mleka krav galicijske svetle, holstein-frizijske ali švicarske rjave pasme ali njihovih križancev, katerega postopek proizvodnje zajema sesirjenje, rezanje, odcejanje in eventualno spiranje sirnine, ulivanje v kalupe, stiskanje, soljenje in zorenje, ima naslednje lastnosti:

Fizikalne lastnosti:

— Oblika: stožčasta, vbočeno-izbočena.

— Teža: od 0,5 kg do 1,5 kg.

— Mere: višina je večja od polmera osnovne ploskve in manjša od premera. Največ: 150 mm (višina in premer osnovne ploskve). Najmanj: 90 mm (višina in premer osnovne ploskve). Za največje dimenzije osnovne ploskve sirov, ki tehtajo več kot 1 kg, je dovoljeno 10-odstotno odstopanje.

Organoleptične lastnosti:

— Skorja: prijetna, nežna in prožna, debeline manj od 3 mm, slamnato rumene barve, naravna in brez plesni. Sir je lahko ob prodaji prekrit s prosojno in brezbarvno emulzijo proti plesni.

— Testo: mehko, kremasto in enotno, brez očes ali z malo majhnimi in enakomerno razporejenimi očesi; slonokoščene do rumenkaste barve.

— Vonj: nežen, rahlo kiselkast, na splošno spominja na mleko, iz katerega je izdelan sir.

— Okus in aroma: mlečna, mastna, rahlo kisla in slana.

Fizikalno-kemijske lastnosti:

— Odstotek maščob v suhi snovi: najmanj 45 %.

— Vsebnost suhe snovi: najmanj 45 %.

— pH: od 5,0 do 5,5.

— Odstotek vode v nemastni snovi (meri se med osmim in petnajstim dnem po proizvodnji): od 66 % do 72 %.

„Queso Tetilla“ je tradicionalno negeografsko poimenovanje, ki se nanaša na obliko dojke, ki jo ima sir, skupaj s fizikalnimi lastnostmi, opisanimi v tem oddelku.

3.3 Krma (samo za proizvode živalskega izvora) in surovine (samo za predelane proizvode)

(a) Krma: Travinje in krmne rastline na območju proizvodnje so pomembna osnova v prehrani goveda. Poudariti je treba tudi vlogo ekstenzivno gojenih pašnikov (travnati in grmičasti pašniki), kjer se živali svobodno pasejo, ko razmere to omogočajo. Koncentrirana krmila rastlinskega izvora se uporabljajo kot dodatek za zadovoljitev energijskih potreb goveda. Kolikor je mogoče, surovina, iz katere se ta krmila proizvedejo, izvira z opredeljenega geografskega območja.

(b) Surovine: Sir „Queso Tetilla“ se izdeluje iz kravjega mleka; sirila živalskega izvora ali drugih koagulacijskih encimov, izrecno dovoljenih za proizvodnjo tega sira; mlečnih fermentov: Lactococcus lactis subsp. lactis, Lactococcus lactis subsp. cremoris in vseh drugih fermentov, ki ne spremenijo lastnosti zaščitenega sira in so izrecno dovoljeni za proizvodnjo sirov s to zaščiteno označbo porekla; soli in eventualno kalcijevega klorida. Ta dovoljenja izda pristojni organ na zahtevo skupine vložnikov. Pristojni organ lahko dovoli uporabo novih koagulacijskih encimov in novih mlečnih fermentov, potem ko je preveril, da proizvedeni siri ustrezajo lastnostim, značilnim za sir „Queso Tetilla“. Mleko, ki se uporablja za proizvodnjo zaščitenih sirov, je popolnoma naraven proizvod, pridobljen z molžo krav galicijske svetle, holstein-frizijske ali švicarske rjave pasme ali njihovih križancev, ki izvirajo z živinorejskih gospodarstev na opredeljenem geografskem območju. Mleko ne vsebuje mleziva in konzervansov. Dovoljen ni noben postopek standardizacije ali manipulacije, s katerim bi se spremenila prvotna sestava mleka. Prepovedano je vsako mešanje z mlekom, ki ne izvira z registriranih živinorejskih gospodarstev, ali mlekom pasem, ki niso predvidene v specifikaciji proizvoda.

3.4 Posebne faze proizvodnje, ki jih je treba izvajati na opredeljenem geografskem območju

Prireja mleka, predhodni postopki, ki jim je mleko podvrženo, ter proizvodnja in zorenje sirov morajo potekati znotraj geografskega območja, opredeljenega v točki 4. Zato je treba vse faze proizvodnje izvesti znotraj opredeljenega geografskega območja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir „Queso Tetilla“ se lahko prodaja le, če njegova skorja ohrani naravne zunanje lastnosti, ki so posledica zorenja.

Skorja je naravna zaščita tega sira. Zato se sir „Queso Tetilla“ prodaja brez umetne embalaže. Sir „Queso Tetilla“ se vseeno lahko zavije, če je embalaža taka, da se fizikalne, organoleptične in fizikalno-kemijske lastnosti proizvoda, opisane v točki 3.2, v ničemer ne spremenijo. To mora preveriti nadzorni organ, ki tudi odobri embalažo.

Dovoljeno je tudi, da se sir premaže s prosojno in brezbarvno emulzijo proti plesni.

Sir „Queso Tetilla“ se iz sirarn odpremi cel. Sir, težji od 0,7 kg, se lahko na samopostrežnih prodajnih mestih prodaja tudi po polovicah. V tem primeru sta na siru dve hrbtni etiketi, po ena na vsaki strani proizvoda, na katerih so prav tako po dvakrat navedeni podatki, ki zagotavljajo pristnost proizvoda, tako da po razrezu na obeh polovicah ostanejo identifikacijski podatki.

Ker pri sirih, ki se prodajajo po polovicah, notranja stran vsake polovice ostane brez naravne zaščite, ki jo zagotavlja skorja, se sir razreže na mestu, kjer se proda končnim potrošnikom, polovice pa se lahko prekrijejo s prosojno folijo za živila.

Ko je sir razrezan, se lahko prodaja v umetni embalaži, to je v foliji, in sicer čim krajši čas, da se kakovost proizvoda zaradi tega ne spremeni.

Dovoljen je le razrez na polovice, saj je s tem zagotovljeno, da proizvod ohrani videz dojke, ki ga potrošniki prepoznavajo.

Neodvisno od zgoraj navedenega se lahko sir „Queso Tetilla“ ne glede na njegovo težo svobodno razreže na maloprodajnih mestih, če se razreže pred potrošnikom ob prodaji.

3.6 Posebna pravila za označevanje proizvoda, za katerega se uporablja registrirano ime

Na sirih z zaščiteno označbo porekla „Queso Tetilla“ mora biti obvezno etiketa označbe (hrbtna etiketa), ki zagotavlja pristnost proizvoda. Na hrbtni etiketi morata biti navedena ustrezna in edinstvena alfanumerična koda vsakega proizvoda in logotip zaščitene označbe porekla „Queso Tetilla“, ki je prikazan spodaj.

Poleg tega morajo posebne trgovske etikete vsakega proizvajalca na vidnem mestu vsebovati navedbo „Denominación de origen protegida“ [Zaščitena označba porekla] in ime „Queso Tetilla“ ali „Queixo Tetilla“ ter evropski logotip zaščitenih označb porekla.

Za zagotovitev pristnosti in sledljivosti proizvoda je treba zaščitne hrbtne etikete in trgovske etikete z navedbo zaščitene označbe porekla „Queso Tetilla“ nalepiti na proizvod v samih proizvodnih obratih in vedno tako, da se onemogoči njihova ponovna uporaba.

V skladu s točko 3.5 morata biti na sirih, namenjenih prodaji po polovicah, dve hrbtni etiketi, po ena na vsaki strani proizvoda, na katerih so prav tako po dvakrat navedeni podatki, ki zagotavljajo pristnost proizvoda, tako da po razrezu na obeh polovicah ostanejo identifikacijski podatki.

4. Jedrnata opredelitev geografskega območja

Geografsko območje prireje mleka in proizvodnje sirov z zaščiteno označbo porekla „Queso Tetilla“ zajema celotno ozemlje Avtonomne skupnosti Galicija.

5. Povezava z geografskim območjem

Posebnosti geografskega območja

Za Galicijo so značilni hribi z nizko nadmorsko višino in veliko rečno omrežje. Ta reliefna izoblikovanost in prevladujoče atlantsko podnebje (z bogatimi padavinami) spodbujata rast travinj (naravnih in zasejanih) ter bogato rast krmnih rastlin in poljščin. Ta plodnost tal spodbuja razvoj pomembne živinorejske dejavnosti in posledično tudi močne mlekarske industrije.

Poleg tega je treba poudariti človeški dejavnik tako v zvezi s prirejo mleka, ki temelji na družinskih kmetijskih gospodarstvih, ki jih še vedno upravljajo po tradicionalnih metodah, kot v zvezi s pridelavo sira, pri kateri se uporabljajo stare prakse, ki so se prilagodile napredku sodobne tehnologije in zakonskim zahtevam na področju higiene živil in varnosti hrane.

Posebnosti proizvoda

Sir „Queso Tetilla“ je eden od proizvodov iz bogate galicijske kulinarične ponudbe, ki je najbolj povezan s to regijo.

Gre za mehki sir, katerega najizrazitejše organoleptične lastnosti so njegova mazavost, nežen vonj, ki spominja na mleko, rahlo kisel in slan okus ter mlečna, maslena aroma. Vse te lastnosti spominjajo na mleko, iz katerega je proizveden. Sir je zelo topljiv in lahko prebavljiv.

Nazadnje, zelo značilna oblika ženske dojke – po kateri je dobil ime – potrošnikom omogoča, da med drugimi siri takoj prepoznajo sir „Queso Tetilla“.

Vzročna povezava med geografskim območjem in značilnostmi proizvoda

Geografsko okolje je zelo ugodno za nastanek prostranih prvovrstnih pašnikov in travinja, katerih izkoriščanje se je v zadnjih dvajsetih letih zelo povečalo. Velik delež teh krmnih rastlin v prehrani galicijske mlečne črede in profil vrst teh rastlin (s pomembnim deležem metuljnic) vplivata na sestavo mleka ter na organoleptične in prehranske lastnosti, ki jih zaščiteni sir pridobi po končanem postopku in zorenju, ta vpliv pa se posebej kaže v mazavosti ter barvi testa in skorje.

Poleg tega se mleko proizvaja na družinskih kmetijskih gospodarstvih, ki racionalno vzrejajo čredo. Značilnosti teh gospodarstev omogočajo, da ima proizvedeno mleko primerne lastnosti za proizvodnjo tega sira.

Tradicionalni postopek proizvodnje, v katerem imajo odločilno vlogo znanje in dolgoletne izkušnje proizvajalcev iz regije ter za katerega je značilno kratko obdobje zorenja, zagotavlja temu siru njegovo mazavost in značilen nežen okus.

Nazadnje, potrošniki takoj prepoznajo edinstveno obliko dojke, ki jo ima sir zaradi postopkov ulivanja v kalupe in stiskanja, poleg tega jo povezujejo neposredno z njenim galicijskim izvorom, ker se ta značilni sir proizvaja izključno v tej regiji že od časov pred 18. stoletjem, tudi če so prve znane pisne omembe tega sira iz navedenega stoletja. Od 19. stoletja se tako v splošni kot v znanstveni in tehnični ali gastronomski literaturi pojavljajo številne omembe tega sira. Zaradi mednarodne narave je treba omeniti zapis v knjigi O’Shea's Guide to Spain and Portugal, izdani leta 1889 v Londonu, v kateri se popotnikom močno priporoča, naj pokusijo „edinstveni galicijski sir v obliki dojke, ki je značilni proizvod galicijske gastronomije“.

Sklic na objavo specifikacije proizvoda

(drugi pododstavek člena 6(1) te uredbe)

https://mediorural.xunta.gal/sites/default/files/produtos/en-tramitacion/QuesoTetillaPliego-condiciones-febrero_2020_final.pdf

(1) UL L 179, 19.6.2014, str. 17.